Første tirsdag i oktober er hvert år en stor dag i det politiske Danmark. I år er ingen untagelser, hvor Folketingets åbning krydres med rygter om et folketingsvalg.

- Det er virkelig en festdag. Sådan lyder det fra flere af de nordjyske folketingspolitikere, inden Folketingets åbning tirsdag formiddag. Og i år er der ekstra spænding på, da der ligger et valg og lurer i kulisserne. Dagen indledes med en gudstjeneste for alle Folketingets medlemmer klokken 10.00. - Det er en særligt højtidelig dag, hvor Kongehuset deltager, og der er pyntet op i dagens anledning, siger Marie Bjerre, der er folketingsmedlem for Venstre. Og det konservative folketingsmedlem Per Larsen ser også frem til dagen. - Det er en stor dag, når Folketinget åbner, hvor vi blandt andet skal i kirke, og den kongelige familie kigger forbi. Men i dag er ekstra spændende, for måske bliver der udskrevet valg, siger han. Har arbejdet i lang tid For folketingsmedlem Peder Hvelplund (Ø) er åbningsdagen også en traditionsrig dag, hvor man oftest ved, hvad der kommer til at ske. - Som regel er det ikke de store dramaer, der udspiller sig, men en markering af, at vores arbejde går i gang igen, siger han. Peder Hvelplund håber på, at statsministeren kommer ind på klimaområdet og investeringer i velfærden - to områder, der har hårdt brug for hjælp, ifølge Peder Hvelplund. Hos Per Larsen fylder valget mest, og derfor håber han også, at statsministeren trykker på knappen i dag. - Jeg håber, hun udskriver valget i dag, så vi kan komme i gang. Der er masser af udfordringer i samfundet, vi kan tage fat på allerede, siger Per Larsen. I modsætning til tidligere år har lovgivningsarbejdet allerede været i gang flere gange, selvom Folketinget egentlig har været på ferie. Og derfor ser Marie Bjerre frem til officielt at være i gang igen. - Det er atypisk, at der er så meget lovgivningsarbejde forud for folketingets åbning, og det hele går ekstremt hurtigt, siger hun. Hun mener, at det er en fejl, at der ikke er høringsperioder til de love og forslag, der lige nu bliver hastet igennem. -	Regeringen har for lidt respekt for folketingets arbejde. For dem handler det lige nu om at vise handlekraft og hurtighed frem for ordentlighed, siger Marie Bjerre. Valget fylder Fælles for de tre politikere er, at de ikke tror, at statsministeren udskriver valg i dag. - De fleste gætter på torsdag, så den vogn hopper jeg med på, siger Per Larsen. Peder Hvelplund gætter på i morgen, netop fordi statsministeren i dag selv kan sætte dagsordenen. - Skal hun nå det inden et eventuelt mistillidsvotum mod hende, så er i morgen nok sidste chance, siger han. Også Marie Bjerre gætter på en af de næste dage. For hende er det vigtigste bare, at valget kommer nu. - Vi skal have renset luften med et valg. Det trænger vi til, siger hun. Statsminister Mette Frederiksen går på talerstolen omkring klokken 12.